b"\n_START_ARTICLE_\nProva bioqu\xc3\xadmica\n_START_PARAGRAPH_\nUna prova bioqu\xc3\xadmica \xc3\xa9s aquella prova basada en l'estudi comparat de les mol\xc3\xa8cules dels organismes d'esp\xc3\xa8cies diferents. Com m\xc3\xa9s similars s\xc3\xb3n les caracter\xc3\xadstiques morfol\xc3\xb2giques entre dos individus, m\xc3\xa9s semblants s\xc3\xb3n les mol\xc3\xa8cules que els constitueixen. Aquesta relaci\xc3\xb3 no tindria car\xc3\xa0cter general si cada esp\xc3\xa8cie s'hagu\xc3\xa9s creat independentment. De totes maneres, si una esp\xc3\xa8cie procedeix d'una altra per transformaci\xc3\xb3, aix\xc3\xb2 explica que les seves mol\xc3\xa8cules s'assemblin m\xc3\xa9s esp\xc3\xa8cies m\xc3\xa9s pr\xc3\xb2ximes._NEWLINE_En comparar mol\xc3\xa8cules de diferents organismes, sobretot d'\xc3\xa0cids nucleics (ADN i ARN), s'han detectat diferents graus de parentiu i, a conseq\xc3\xbc\xc3\xa8ncia d'aix\xc3\xb2, ha estat possible establir relacions de proced\xc3\xa8ncia entre diverses esp\xc3\xa8cies. A m\xc3\xa9s, cal afegir que la pres\xc3\xa8ncia de determinades subst\xc3\xa0ncies (ADN,ATP NADH+, etc.) en tots els organismes es proposa com una prova de l'origen com\xc3\xba de tots els \xc3\xa9ssers vius._NEWLINE_Entre les primeres proves bioqu\xc3\xadmiques que es van utilitzar per detectar el parentiu entre les esp\xc3\xa8cies, hi ha les proves serol\xc3\xb2giques, que consisteixen a fer un estudi comparat de les reaccions d'aglutinaci\xc3\xb3 de la sang en els diferents organismes. Per fer-ho, s'introdueix sang d'un individu d'una esp\xc3\xa8cie en un altre d'una esp\xc3\xa8cie diferent, a fi que aquest \xc3\xbaltim fabriqui anticossos espec\xc3\xadfics contra les mol\xc3\xa8cules (ant\xc3\xadgens) de la sang rebuda._NEWLINE_Despr\xc3\xa9s, si aquesta sang carregada d'anticossos es posa en contacte amb sang de l'esp\xc3\xa8cie donant, hi ha un grau d'aglutinaci\xc3\xb3; si es posa en contacte amb una esp\xc3\xa8cie semblant a la del donant, el grau d'aglutinaci\xc3\xb3 \xc3\xa9s m\xc3\xa9s elevat; i si es posa en contacte amb la sang d'una esp\xc3\xa8cie diferent, el grau d'aglutinaci\xc3\xb3 \xc3\xa9s molt baix. Aquests resultats es consideren una prova de l'evoluci\xc3\xb3 de les esp\xc3\xa8cies."